**Vážení spoluobčania,**

**spolu s harmonogramom zberu odpadu na rok 2023 by som Vás chcel oboznámiť so zmenou systému zberu triedených zložiek odpadu – plastov, skla a papiera. V priebehu mesiaca január dostane každá domácnosť, v ktorej sú prihlásení jej členovia k trvalému pobytu v našej obci, zdarma novú plastovú nádobu na papier – 240 litrovú, na sklo – 120 litrovú a žlté plastové vrecia na plasty, tetra-pakové obaly a obaly z kovov, ktoré sa budú zbierať spolu. Tieto zložky bude spoločnosť Marius Pedersen zbierať v intervaloch podľa doručeného harmonogramu a to priamo spred jednotlivých rodinných domov. V obci sa už nebudú nachádzať žiadne kontajnery, ani nádoby na tieto zložky. Spoločnosť Marius Pedersen pristúpila k tomuto novému spôsobu zberu za účelom odstránenia anonymity pri zbere triedených zložiek odpadu, čoho dôsledkom v minulosti býval často znehodnotený zber, ktorý bolo potrebné znova vytriediť. Z takého istého dôvodu už nebude v obci trvale umiestnený veľkoobjemový kontajner pri požiarnej zbrojnici, ale len jednorazovo v mesiaci apríl a november, kedy bude možné doňho umiestniť nadrozmerný komunálny odpad ( nie stavebný ), ktorý sa už nedá inak využiť a vytriediť.**

**Občania, ktorí sa v našej obci trvale zdržiavajú, ale nemajú u nás trvalý pobyt, budú musieť svoj odpad z plastov, skla a papiera likvidovať v mieste svojho trvalého bydliska, pretože tam platia výrobcovia obalov za ich zber, odvoz a likvidáciu a nie u nás. Títo občania dostanú uvedené nádoby len v prípade, že sa prihlásia v našej obci k trvalému pobytu.**

**Elektrospotrebiče – napr. televízory, chladničky, mrazničky, práčky je potrebné odovzdať pri kúpe nového výrobku, pretože každý predajca je zo zákona povinný prevziať starý spotrebič na likvidáciu. Takisto staré a ojazdené pneumatiky je možné zlikvidovať jedine v pneuservisoch, preto žiadam všetkých spoluobčanov, aby tieto odpady neprinášali k požiarnej zbrojnici, nie je to zberný dvor.**

**Keďže v dôsledku lepšieho triedenia jednotlivých zložiek by malo ubudnúť aj komunálneho odpadu, ktorý sa zbiera každé dva týždne, v prípade, že nie je „kuka“ nádoba plná, nie je nutné ju dávať vyprázdniť, pretože platíme za každú manipuláciu s ňou. Od roku 2024 sa bude musieť ešte aj tento komunálny odpad pred uložením na skládku vytriediť na triediacej linke, čo nám zvýši poplatok ešte okrem inflácie zhruba o 10.- eur na osobu, z toho dôvodu je žiadúce, aby ho bolo čo najmenej.**

**Ďakujem za porozumenie. Ján Dúbravský, starosta obce**